Sondagrugby was plaaslik nog nooit gewild nieDie Suid-Afrikaanse rugbybase kan gerus ŉ blaadjie uit Wallis se rugbyboek neem. Die Walliese Rugbyunie (WRU) het die Sesnasieskomitee in kennis gestel dat hulle vir die volgende twee jaar nie meer bereid is om Sesnasiestoetse op Vrydagaande aan te bied nie. Wallis het juis die afgelope Vrydagaand in Cardiff teen Ierland gespeel nadat die Rooi Drake ses van die sewe toetse aangebied het wat sedert 2009 op Vrydag-aande gespeel is. Wallis was boonop betrokke by die enigste ander Sesnasiestoets wat op ŉ Vrydagaand gespeel is, teen Frankryk in 2009 in Parys, toe die Franse met 20-16 gewen het. Gareth Davies, voorsitter van die WRU, het volgens die bbcsport.com gesê genoeg is genoeg, Wallis het nou sy deel gedoen. Volgens Davies is toetswedstryde op Vrydagaande ongewild by die plaaslike ondersteuners. “Uit ŉ kommersiële oogpunt het toetswedstryde op Vrydagaande baie goed gevaar. Dit was uitverkoop en daar is ook goed sake gedoen met ander rugbyverwante sake. “Maar dit is belangrik dat ons na die ondersteuners luister. Dis baie ongerieflik om op ŉ Vrydagaand na Cardiff te reis. Ons het in ag geneem wat ons lojale ondersteuners sê.” Die Franse is geneë om toetswedstryde op Vrydagaande te speel en die uitvoerende hoof van die Sesnasies, John Feehan, sê dis baie gewild by die uitsaaiers. Maar Engeland is daarteen gekant (omdat dit so moeilik is om op ŉ werkdag by Twickenham uit te kom) en nou volg Wallis in dié voetspore. Nou wonder ek, het die SA Rugbyunie (Saru) die Suid-Afrikaanse ondersteuners se mening oor wedstryde op Sondae in ag geneem? Wat van die Curriebekerreeks wat vanjaar ook op Woensdagmiddae beslis sal word? Sondagrugby was nog nooit gewild by plaaslike rugby-ondersteuners nie. Ons stroom dalk wel na die (kleinere) krieketstadions, ons braai vleis en kyk sport op televisie, maar rugby? Aikôna.